Banca Națională a României va plăti peste un milion de lei pentru extinderea sistemului de control la intrarea în sediu central, din Strada Doamnei, contractul fiind asigurat de Regia Autonomă RASIROM, aflată în subordinea Serviciului Român de Informații, potrivit News.ro . Contractul în cauză a fost atribuit prin negociere fără anunț de participare, iar valoarea lui exactă este de 913.143 de lei, fără TVA, astfel că suma finală ajunge la aproape 1,09 milioane de lei, potrivit site-ului de achiziții publice e-licitație.ro. Înființată în anul 1995, RASIROM a început un an mai târziu realizarea sistemelor de securitate pentru toate sucursalele BNR din țară.